Fær fullt traust eigenda og fjármuni til að styrkja liðið Ole Gunnar Solskjær virðist vera búinn að festa sig betur í sessi . AFP Ole Gunnar Solskjær knattspyrnustjóri Manchester United hefur fengið fulla stuðningsyfirlýsingu frá eigendum félagsins í kjölfarið á sigrinum gegn Manchester City í úrvalsdeildinni á sunnudaginn , samkvæmt frétt Daily Mail í dag . Þar er sagt að United ætli ekki að ræða við Mauricio Pochettino um að taka við liði United af Norðmanninum , staða Solskjærs sé örugg og eigendurnir séu sáttir við áform hans um uppbyggingu liðsins . Hann fái ennfremur fjármuni til að styrkja liðið og þar eru fyrst nefndir til sögunnar Saúl Niguez hjá Atlético Madrid og markaskorarinn ungi Erling Braut Haaland hjá Salzburg . Leikmenn United fengu tveggja daga frí eftir sigurinn á City en eftir leikinn fóru þeir beint á flugvöllinn í Manchester og flugu til London þar sem þeirra árlega jólaveisla var haldin . Þeir mæta AZ Alkmaar í lokaumferð riðlakeppni Evrópudeildarinnar á fimmtudaginn en bæði liðin eru þegar komin áfram í 32 liða úrslitin . United mætir síðan Gylfa Þór Sigurðssyni og félögum í Everton í úrvalsdeildinni á sunnudaginn .